4. számú melléklet: szövegkártya – A református kollégiumok szerepe a magyar irodalomban

Magyarországon a reformáció elterjedésének egyik okaként említhetjük, hogy Mátyás udvarában elterjedt a humanizmus. A másik ok, hogy 1526-ban, a mohácsi csatamezőn 7 főpap hunyt el, így a katolikus egyház gyakorlatilag vezetők nélkül maradt, ezért meggyengült. A török hódoltsági területeken pedig szabadon terjedhetett az új hit, hiszen a törököknek kedvezett a katolikus Habsburgok elleni fellépés.

Az 1530-as évektől kezdve alakultak meg a református kollégiumok Magyarországon. Elsőként a Sárospataki Református Kollégium. Korszerű, sokoldalú műveltséget adott, már a 16. században eredeti nyelveken olvasták a diákok a Bibliát. (Emiatt a „Bodrog-parti Athén” kifejezéssel illették.)

Költők, írók, akik ide jártak:

* Gárdonyi Géza (az Egri csillagok írója)
* Móricz Zsigmond (a Légy jó mindhalálig írója)
* Tompa Mihály (A gólyához c. vers költője).

Itt játszódik Tóth Máté Miklós: Pecúrok című kisregénye is.

A református kollégiumok közül a legismertebb a Debreceni Református Kollégium. 7 évvel a sárospataki után alapították, 1538-ban. A szabadságharc egyik időszakában (1849. január–május között) a kollégium imatermében tartották az országgyűlés üléseit. 1944-ben pedig ugyanitt alakult meg az ideiglenes nemzetgyűlés.

Leghíresebb diákjai:

* Szenczi Molnár Albert zsoltárfordító, egyházi író
* Csokonai Vitéz Mihály, költő
* Fazekas Mihály, költő (a Lúdas Matyi írója)
* Kölcsey Ferenc, költő (a Himnusz szerzője)
* Ady Endre, költő
* Arany János
* Móricz Zsigmond (itt is tanult)
* Szabó Lőrinc, költő (gyermekverseiről ismert).

A harmadik magyarországi református kollégium a Pápai Református Kollégium, mely ugyanazon évben jött létre, mint a sárospataki.

Leghíresebb diákjai:

* Petőfi Sándor
* Jókai Mór (a kőszívű ember fiai c. regény írója)
* Tatay Sándor, író
* Nagy László, költő.

A református kollégiumok nagy hatással voltak költőink, íróink életére és munkájára. Mindhárom kollégium ma is működik.

Összeállította: Tomcsányiné Lucz Szilvia  (Forrás: reformatus.hu – Az ősi kollégiumok, <http://www.reformatus.hu/mutat/5428/>

 )